Nu begynder det at falde på plads, hvad de nyvalgte nordjyske folketingsmedlemmer særligt skal beskæftige sig med på Christiansborg. Fordelingen af ordførerposterne har i flere partier trukket ud, fordi regeringsforhandlingerne gjorde det. Endnu er det ikke fuldt ud afgjort, hvilke udvalg de forskellige politikere skal være medlem af; det sker først senere i denne uge. Men det vigtigste - ordførerposterne - er fordelt. 21 folketingsmedlemmer blev valgt i Nordjylland. Af dem er fem helt nye - de har aldrig før siddet i Folketinget. I de store partier får hver politiker typisk få ordførerposter, i de små flere. Topscorer blandt de nyvalgte nordjyske folketingsmedlemmer er Theresa Scavenius fra Alternativet. Hun bestrider 13 ordførerposter og skal repræsentere sit parti i forhold til digitalisering, energi, EU, forskning, forsvar, forsyning, fred (et ordførerskab, ikke andre partier har!), Grønland, it, klima, medier, nordisk samarbejde samt uddannelse. Også Kim Edberg Andersen, nyvalgt for Nye Borgerlige, får nok at se til. Han glæder sig over, at han "har fået alt dét, jeg gerne ville". I tilgift er der så yderligere nogle ordførerskaber, som han er blevet tildelt for at få kabalen til at gå op. Nordjyden skal føre ordet på sit partis vegne, når det gælder erhverv, fiskeri, fødevarer, handicap, landbrug, landdistrikter og øer, miljø, dyrevelfærd, psykiatri, socialpolitik, sundhed og ældre. - Så der er nok at se til. Men jeg går på med krum hals, siger Kim Edberg Andersen. Færre poster i de største partier I de lidt større partigrupper er antallet af ordførerposter til den enkelte mindre. Sólbjørg Jakobsen (LA) skal være ordfører for beskæftigelse, ligestilling og Færøerne. Det sidste har hun, der er færing af fødsel, helt særlige forudsætninger for. Også et andet nyvalgt medlem, Kristian Bøgsted fra Danmarksdemokraterne, skal være ordfører for Færøerne, men også for bolig-, fiskeri- og indfødsrets-området. Mohammad Rona, der overtog Moderaternes enlige mandat i Nordjylland fra Kristian Klarskov, da han trak sig, har fået tildelt ordførerskaber, han interesserer sig meget for. Han bliver ordfører for indfødsret, integration, udlændinge samt for skat. SF'er bliver formand for indenrigsudvalget Fem andre er også nyvalgte i den forstand, at de i det gamle folketing ikke var valgt i Nordjylland for deres nuværende parti, men tidligere har haft deres gang på Christiansborg. Også de har nu fået deres ordførerposter. Én af dem, Inger Støjberg, har som partileder for Danmarksdemokraterne dog ingen egentlige ordførerposter. Hendes partifælle Lise Bech bliver til gengæld ordfører for beredskab, energi, forsvar, forsyning og klima. Samtidig får Lise Bech posten som formand for Folketingets udenrigsudvalg - et område, hun ikke tidligere har beskæftiget sig med i sine år som DF-folketingsmedlem. Christian Friis Bach, der er nyt radikalt folketingsmedlem i Nordjylland, men tidligere har været valgt i Nordsjælland, får i den stærkt reducerede radikale folketingsgruppe mange ordførerposter. Han skal repræsentere sit parti i spørgsmål om Arktis, fiskeri, fødevarer, integration, landbrug, nordisk samarbejde, udenrigspolitik, udlændinge samt udvikling. Sidstnævnte område har han tidligere været minister for. Christian Friis Bach bliver samtidig formand for tingets epidemi-udvalg. Per Husted (S) har tidligere i flere omgange været midlertidigt folketingsmedlem, fordi han var stedfortræder for andre. Nu er han for første gang medlem i egen ret. I den store socialdemokratiske folketingsgruppe, hvor mange skal dele ordførerposterne, er han blevet ordfører for iværksætteri og turisme - to områder, han har arbejdet med tidligere. Theresa Berg Andersen - der ligesom Per Husted har prøvet folketingsarbejdet som stedfortræder - er nu ligeledes "rigtigt" medlem. Himmerlændingen har i ti år været kommunalpolitiker i Vesthimmerland og kan glæde sig over, at hun på Christiansborg blandt andet kommer til at arbejde med netop kommunale forhold. Hun bliver ordfører for socialområdet, for kirke, for kommunalpolitik og for landdistrikter og øer. Og så får Theresa Berg Andersen én af de to formandsposter, SF er berettiget til - nemlig som formand for indenrigsudvalget. På flere af ordfører-områderne kommer nordjyske folketingsmedlemmer til at spille en central rolle. Det gælder for eksempel på fiskeri-området. Ikke alene er tre nyvalgte, Kim Edberg Andersen (NB), Kristian Bøgsted (DD) og Christian Friis Bach (RV), som nævnt blevet fiskeriordførere for deres partier. Tre genvalgte nordjyske MF'ere har i deres partier fået samme titel, nemlig Bjarne Laustsen (S), Per Larsen (K) og Torsten Schack Pedersen (V).

Opsummering:
Lise Bech, Christian Friis Bach og Theresa Berg Andersen får alle formandsposter i det nye folketing. Fiskeri-politikken får et stærkt nordjysk præg med hele seks nordjyske ordførere.